정조 5년 · 목
予曰。今日卽 先大王建儲之日也。予於嗣服之後。適逢今日。感慕之懷。曷可勝言。領議政徐命善曰。舊甲重回。又逢今日。誠非偶然。以殿下不匱之思。尤豈不感慕之深切乎。予曰。纂輯堂上進前。趙㻐金熤李命植進伏。予曰。四十三年條。今旣告畢乎。㻐等曰。四十三年分授條。則已爲訖工。而其餘十年條。待政院日記攷出。可以纂修矣。予曰。然則卿等齊會內纂輯廳。合力編摩。政院日記考出之際。逐段校閱。必將多費精力。不可使卿等又任其勞。故方命他堂上。使之攷出矣。日記畢抄後。始役爲可乎。一邊抄出。而一邊纂次爲可乎。知敦寧所見如何。㻐曰。抄出纂次。一時竝行。則事役恐有分力之慮。不如畢抄後始役之爲專一矣。熤曰。畢抄後始役。自然日子遲滯。不如抄纂之竝行矣。仍命內纂輯堂上都廳入侍。又敎曰。四忠祠賜額。在於何年乎。李衍祥曰。已去丙午年賜額矣。予曰。二十六日。誠不偶然。致祭以此日擧行。又敎曰。春初旣有四大臣奉祀孫錄用之命。而尙多未收用之人。何爲而然耶。衍祥曰。故相臣金昌集奉祀孫。前吏判在銓時。已爲收用。而李英裕。則姑未及擧論矣。命善曰。吏判以親屬。故尙不擧行云矣。予曰。英裕與吏判爲幾寸乎。衍祥曰。爲九寸親矣。予曰。甚過矣。旣有承傳。則有何親屬之爲嫌也。又敎曰。忠翼公家子孫中。又有何人乎。衍祥曰。春初已有所仰達者矣。將欲以故判書趙觀彬奉祀孫收用矣。予曰。如有政命。雖於今日。可以差出。有何相當之窠乎。衍祥曰。姑無見窠。而敎官中。方有仕滿者矣。予曰。如無出六窠。以虛司果陞付。予曰。李廷熽曾已賜諡矣。至於趙聖復。亦爲贈諡乎。又敎曰。慶恩府院君家。以戚畹之親。密贊之功。前古罕有。予嘗仰聞於昔日者也。戚里中未有若慶恩家之謹愼。故予亦尙今不忘矣。又敎曰。刑判何暇。可以攷閱秋曹文案耶。昨見啓目。則可生者二人。幾至於死矣。卿則姑爲出去。四五日內。詳覈其近五十度文案。毋致疏忽。魯鎭曰。本曹自多擧行之事。然則四五日。似當收殺入來矣。予曰。前畿伯啓目中。有不怒飄瓦四字。卿等有知之者乎。洪良浩曰。此出於莊子矣。予曰。此四字之出處。擧皆不知。而卿獨知之。誠爲可尙矣。命植曰。京兆多有外邑決訟之事。而最是一看島田畓相訟。多數民人之等待滯留。誠爲可悶。故臣於今日。出往府中。以爲聽決之地。而雖日後纂輯之時。間或乘時出去。俾無司訟留滯之患何如。予曰唯。鄭昌聖曰。臣於纂輯時。攷見 列朝故事。則奎章閣稱號官名。與今時節節相符。少無異同。誠異事矣。予曰。光廟朝已有其制。而 肅廟朝亦有奎章閣三字 御筆。故向者已爲奉安於本閣。年前設立時。略倣宋明之制矣。豈意我朝故制。亦載 實錄已例可據。而閣號職名。少無差爽。誠非偶然也。命善曰。 列朝未遑之事。今已成制。抑亦有光。而官名之脗合。閣號之相符。尤爲異事矣。予曰。十年條抄出之間。四十三年條撰修者。足可以校正。卿等自今日仕進內廳。合力謄抄似好矣。熤曰。臣則別編今幾盡修。而餘者不多。數日間完畢後。更當始役矣。予曰。盡抄之後。諸堂不必仕進。各自在家編摩。未爲不可。而年條亦各自分排爲之可乎。魯鎭曰。分排年條。則恐有欠於一統文字。以 列朝各爲分修。則庶可爲一統矣。又敎曰。大司成昨日所修者。至於二十五張之多。甚敏速矣。昌聖曰。閔鍾顯披閱甚速。且以兩郞廳左右分書。故果如是之多矣。予曰。政院日記攷出處所。當以何處爲定乎。命善曰。賓廳似好矣。予曰。兵曹入直堂上。則移接於郞廳房。亦無妨。自今爲始。以內兵曹爲處所。竝力攷出。柳義養曰。以臣所修册子。有仰達者矣。今則頭緖雖已就正。以時行禮。比之於五禮儀。不同者多。出還宮儀注節目之間。亦多有相左處。撰正時凡例。以時行禮爲目。而古禮懸註爲可乎。以古禮爲目。而時行禮懸註可乎。不可無一番稟定。故仰奏矣。予曰。出還宮儀注之所以相左者何也。義養曰。非但出還宮一節而已。五禮儀以後。有續五禮儀。又有補編。轉轉差誤。有難就正。臣意則以時行禮爲定然後。可以按法而行之矣。予曰。從古從今間。奉朝賀意見何如。命膺曰。五禮儀多有未詳處。以今行禮爲定似宜矣。鄭民始曰。凡於大小禮儀註擧行。必以五禮儀旁照。則今不可捨古而從今。臣意則以古禮爲目。以時行禮懸註宜矣。予曰。今古儀節。參互酌量。務從詳備。一如攷定武成之竝編好矣。而今行之禮。似或隨時隨改。至於古禮則不可遽改矣。命善曰。聖敎誠然矣。予曰。誓戒節次言之。旣曰讀誓文官及刑判。又註曰。冡宰。冡宰云者。出於周禮。而刑判之稱。乃是俗語。則文體多有未審處。以典儀事言之。階上典儀則古亦有之。而階下典儀則今始復設。以此推之。儀文疏忽可知也。民始曰。此等儀節之未審者。亦多有之。續補編不過單卷而已。合附於續五禮儀。恐合事宜。今番修正時。攷校合篇似好矣。予曰。續五禮儀。成於甲子。續補編則庚午年間編出者。非但册子井間之長短不齊。節目之間。亦多不同處。似難合附矣。奉朝賀前已釐正雅樂。今於禮儀事。亦爲檢攝。則禮樂從此俱備。豈非美事也。義養曰。秋曹亦有誌云矣。命膺曰。徐浩修在秋曹時。使郞官朴一源。撰成秋官志。姑未完畢矣。義養曰。册子旣成之後。不可無題目。以何題目爲之乎。予曰。以數三題目。就議於奉朝賀。以爲取捨之地。義養曰。 宗廟祭享時所用樂器。親爲詳審然後。庶無與圖式相左之慮矣。予曰。然則躬進以審。又敎曰。領府事雖爲檢攝。而卿旣當校正之任。自今日始役。從速告成可也。命膺曰。情踪之難便。臣不敢爲言。而伏見 列朝寶鑑。必書史臣。史臣二字。非臣所敢當者。校正之役。雖不敢辭。而至於編成之後。忝書賤臣之名。實爲惶悚。予曰。旣以前文衡校正。則有何書名之不可也。編摩之役。必經卿手然後。可以就緖。故委之於卿。良以是也。又敎曰。外纂輯今已告訖。其餘十年條。則十餘日後。更當始役。外廳今姑撤罷。趙城鎭曰。割付草本。見方奉安於都監。且有相考處。外廳今若撤罷。則割付之本。似無所歸處矣。予曰。纂修册子。今方輸送於奉朝賀。使之校正。割付之本。亦當偕送矣。校正後如有就議於大臣者。都廳親自奉往議定。因以此意。就傳於大臣亦宜矣。又敎曰。外纂輯廳。今已姑罷。都廳率諸郞廳。逐日仕進內廳。合力謄出。予曰。咸鏡道臣農形被災狀啓。能善爲之矣。不爲騷動。從容說去。果得狀啓之體矣。然年事之歉荒已判。得無設賑之慮耶。命善曰。北道年事。則自初爲慮處。恐不至於設賑之境矣。予曰。嶺南風雨及火災。極爲驚心。旱乾之餘又有此災。比諸戊戌年事。則果何如耶。命善曰。以大體言之。今年穡事。有勝於戊戌之大歉。間有稍登處云。似是穴農矣。予曰然乎。命善曰。以高靈陜川事。深軫宵旰之憂。至有渰死人恤典擧行之敎。而今番嶺邑之災。比丁酉水災。猶有間焉。而蕩減停退之數。殆過於丁酉恤典。憂民之聖念。實不勝欽仰。而臣恐如是。則恩典從此而有漸廣之慮也。予曰。今番恤典。比之丁酉。果爲多乎。命善曰然矣。予曰。日前新除授守令。尙不下直者。果何事也。命善曰。兩司時無行公之人。不得署經云矣。予曰。吏曹假郞廳事。以政事册觀之。元無一人仍差之例。而今則不然。一差之後。便成久任。與實郞互相替直。因無眞假之別。寧有如許事例乎。以堂后言之。實官出仕。則假官自在當遞。若如吏郞之例。則堂后亦將有五注書耶。吏郞復設之意。蓋爲修明舊典。而反不如向來未復設之時。深用慨然。事係官制。予不欲索言矣。且其每都目外遷。視同瓜限者。誠莫曉其故。而以一人六朔鎭直。得無偏苦之歎乎。命善曰。都政外遷。已成謬規。利窟所在。殆同爭窠。故六朔之直。人不以爲勞矣。予曰。昨日吏議之三假郞竝差。雖曰聽瑩之致。其可成說乎。命吏戶判進前。予曰。卿果攷見政事册乎。李衍祥曰。未及攷見矣。予曰。頃日筵敎之後。不卽擧行。果何爲而然耶。衍祥曰。臣於伊日。以新資之故。未參政席。且旣有實郞。則假官不得差出。故未及擧行矣。予曰。若於政事時啓下。則其將以假郞有闕。亦爲政稟乎。衍祥曰。問于下吏。則雖非政事時。當以口傳差出云矣。予曰。然則李時秀移除館職後。假郞自當出代。而仍以吳鵬南代直者。抑何故耶。非但此吏判擧行爲然。自前謬例如此。至於政吏。似有知之者。而無一事修擧。誠爲駭然矣。鄭民始曰。臣伏見夜下傳敎。則誠爲至當矣。至於近來政吏。全昧事例。可謂不成樣矣。予曰。頃聞鄭志儉之言。則未知有入直之例。故曾不入直云。銓郞復設之後。固當詳攷古規。而至於此等之例。亦爲不知。其可成說乎。然則實郞入直之法。果爲始自何時耶。命善曰。似於特敎申飭之後。始爲入直矣。予曰。前銓郞想必知之矣。時秀曰。昨年臣與徐鼎修金宇鎭。始爲入直矣。予曰。兩司牌去來知入。假注書李萬榮回奏。皆已違牌云矣。予曰。政院事尤爲駭然。向者守宮承旨望。不書官銜。而只書姓名。自有望筒以來。未見此等例矣。又以日記事言之。日記之出納。事係重大。故春秋館郞廳。來請於政院。則政院必於啓辭允下之後。始乃出送。古例則然。而今乃不然。使纂輯廳下吏持去持來。此雖節目間事。職在出納之地。惟允之責。果安在哉。命善曰。政院亦難免做錯之失。而院吏輩全昧古例。致有此不謹之事。誠甚駭然。命善曰。每年停捧之令。輒下於臨歲磨勘之時。故吏鄕輩觀望之類。偏受其利。閭巷間貧賤之氓。未蒙實惠。在朝家。實非綜核政矣。今年穡事。未免荒歉。新還則雖不可不準捧。而至於流來舊還。宜有一竝停退之擧矣。及此捧糴之前。預先知委於諸道列邑。使小民均被實惠誠好矣。予曰。舊還流來之數。爲幾許耶。命善曰。八路舊還爲。一百七十萬八千餘石矣。予曰。所奏甚好。從當下敎矣。又敎曰。見纂輯廳所修草本。則以李明運濟牧時事。有尹蓍東狀本。其時饑民死者。爲六千人云。罪之虛實。雖未的知。而餓死之數。至於六千。則一島之民。幾乎空虛。推以事理。豈至是耶。無乃幾至於餓死之境云者。以文字說去之際。似或然矣。命善曰。前後交承。本無嫌隙。則豈有構捏之理乎。其間委折。實未可知。而自充軍收敍後。連任州牧。別無疵累。臣於總戎使時。以管城將任使。則亦多修擧之事矣。予曰。渠果有所犯。勘律則可也。而到今收用之後。以此文字刊示八方。則旣用其人。又彰其罪。朝家刑政。豈不徑庭乎。予意則拔此文字似好矣。柱國曰。伊時勘律。止於充軍。而旋卽宥還矣。命善曰。聖敎誠至當矣。用其人而彰其罪。事甚矛盾。似此文字。不可刊出矣。衍祥曰。日昨前銓郞。送言於臣。以爲直閣之望。比諸納言。尤爲淸顯。旣經直閣。則不必更通納言。而當直擬銓郞望云。蓋旁照兼司書兼校理等直擬之例也。郞官之言。雖有所據。事係官制。不可以一堂郞所可輕議。下詢大臣處之何如。予詢大臣。命善曰。直閣之地望。固已淸切。而旣自內閣。越送薦狀。則與銓曹通淸之職。不無差異之端。臣意直擬銓郞。則恐未知如何矣。予曰。曾經銓任諸臣。亦陳意見。鄭民始曰。向於閣誌釐正時。直閣之直擬吏郞。待敎之直擬持正。欲定式。而恐或有礙於通淸之規。姑未決定矣。待敎則比諸南床。直擬持正。未爲不可。而至於吏郞。雖已通納言之人。亦必更通銓望。則直閣雖不可直擬吏郞。而旣是淸選。則不由納言。直通吏郞似無不可矣。徐命善曰。不待通淸。直擬銓郞。則恐有違於銓格。而旣經直閣之後。通納言則通之又通。轉成許多階梯。此與旣通兼司書。更通納言之說無異。豈有如此銓格乎。予曰。旣已爛議。依此定式。又敎曰。如欲旁照。則直閣待敎。俱是淸選。待敎如南床。則南床豈不可直爲吏郞乎。然則前銓郞之言。誠有理矣。如經兼司書。則不通納言而直通吏郞者。卽古例。而今無春坊。故以納言爲吏郞階梯矣。朝說書者。暮爲正言經待敎者。直陞直閣。雖以此等例言之。已經直閣之人。又以納通爲拘。則經玉堂者。不入臺望乎。且兼司書之於吏郞。亦可拘於納通耶。此可爲持正望矣。命善曰。聖敎誠至當矣。性源曰。嶺南抄上武士。尙不來到。故以急速起送之意。纔爲催促。而聞自左右兵營。各邑所送武士。盡爲退却。故如是遲滯云矣。以此之故。如西北兩湖武士。來留已久。而尙未取才。甚可悶矣。予曰。武士輩。何以則爲區處之道耶。明日卿與三軍門將臣。同赴試取各技。以初試擧行。畢試後草記時。殿試處所同爲草記。又敎曰。近來亞將望。甚爲乏人。是可悶也。禁軍別將。有可合之人耶。性源曰。未得其人矣。民始曰。守禦廳中軍有闕。亦已四朔矣。命善曰。李東燁申應周好矣。予曰。申應周非不好矣。而纔出南閫。又復加資。則於渠甚急矣。命善曰。臣則平日知其爲可用之人矣。予曰。李達秀使之遞來則無妨耶。命善曰。達秀之在北方。亦已久矣。自南兵使移會寧。自會寧又移北兵使。故渠亦欲遞歸矣。予曰。任嵂勝於其兄。爲人亦好矣。李東燁亦何如。命善曰。東燁臣姑未見。而聞其身手凡百。實合可用云矣。予曰。喬桐府使李鼎炳何如。命善曰。純謹之人矣。予曰。田文顯內遷。亦似無妨矣。命善曰。北兵使及海閫嶺閫。次次遷轉。以爲內擬之地宜矣。民始曰。掌樂院加出樂生輩。一年衣資布爲四百兩。而臣曹則無以辦給。自兵曹使之出給似好矣。性源曰。臣曹經費。亦已浩多。至有封不動取用之境。實無四百兩辦給之路矣。予曰。卿知本曹遺在乎。性源曰。一年所入。二十六萬兩。而今年所餘。姑未知之矣。予曰。李判府事在本兵時。熟知兵法。而今騎判。則軍旅事。一皆以不知爲對。是何事耶。民始曰。樂工之數爲六百名。而除實樂工外。不過爲三百餘名。此則爲臘享親祭時備列之用。而臘享親祭。亦非每年行之之例。則此輩之春秋衣資。一如原樂工者。殊無意義。當此經用未敷之時。甚可悶也。予曰。如軍門待年軍例。待親享用樂時。自度支參量給料或布可也。此則與該院提調相議的定也。命李判府事入侍。李徽之進前。予曰。重逢是日。追念往事。不勝感愴之懷。今日召卿。意有所在矣。卿於十五日。旣參陪班。今日又爲入侍。事非偶然矣。徽之曰。舊甲重逢。又値今日。追慕之聖孝。臣固欽仰。而臣等下情。亦豈無感愴之懷乎。予曰。往事不必提說。而此莫非黨論之害也。朝象之歧貳。人心之好惡。專由於仕宦之計較。流以至於忠逆之分。原其本則俱是世祿之臣也。豈不誠悶然處乎。徽之曰。誠如聖敎矣。臣等則與他人尤別。今於久遠之後。何敢爲物我異同之論乎。臣之事殿下。只此一心。殿下之於群下。亦一視無間。是區區之望也。予曰。卿言甚好。予用嘉之矣。又敎曰。通望之際。吏郞必赴政然後。可以擧行。堂郞嫌避。不得相見。若爾則無同坐開政之期矣。吏判所以爲嫌者。未知何事耶。命善曰。似是科事矣。予曰。過矣。此何必嫌避者耶。旣是無於法之例。則以此爲嫌。不亦過乎。衍祥曰。臣家之以是爲嫌。雖或似過。而嫌避已久。猝難變改。筵席入侍之際。則非言嫌之地。故雖不得不同列周旋。而至於政席。則擬望通塞之際。必將曰可曰否。合席面商然後。可以爲之。此則在臣私義。實有難强者矣。予曰。事關先故。不必强迫。而近來嫌路太廣。是可悶也。予曰。畿伯進前。李亨逵進伏。予曰。一年再加。甚壯矣。今番衝波所補築之役。誠善爲之矣。命善曰然矣。予曰。驛弊詳問。則其果無弊云耶。亨逵曰。殘驛凡百。豈無些少弊瘼。而馬位田盜賣事。甚爲無狀。故關飭各驛。一一推給。而如是之際。多有怨言矣。予曰。六驛位田皆推還。則善政大矣。何怨之有。日前張哥之事。甚爲痛駭。以推還驛畓。謂以監司之染指者。豈不駭悖耶。亨逵曰。臣於道路摘奸時。此漢以驛畓見推事。來呈議送。故嚴題退却矣。畢竟至於上言之擧。誠萬萬驚心矣。自臣營欲爲定配。而聞其年已七十云。故姑爲仍囚矣。予曰。罪犯旣如是。雖七十。何可不發配耶。卽爲定配。又敎曰。撥將之子。已爲禁營別軍官。於渠可謂榮乎。亨逵曰。特恩至此。渠之榮幸極矣。予曰。守禦中軍卽爲擬入。古例總戎使有爲都監中軍之事矣。卿等其知之乎。副司直李柱國曰。古者總使兼京畿兵使。故有都監中軍啓下之規。而近來備堂啓下之後。則不得爲之矣。予曰。許任之爲人何如。命善曰。可用之人。而曾除兵使。以其親年不得赴任矣。民始曰。問于吳道烱。則聖候當爲受灸云。今日則日氣淸涼。數日內受灸似好。故敢達。予曰。近則差勝。更待下敎。